Микаел Таривердиев —130 кинофильм амузыка рзиҩхьан, шәкы инареиҳаны ашәақәеи аромансқәеи иҩхьан, абалетқәа ԥшьба, аоперақәа ԥшьба, ауарӷан азы аконцертқәа хԥа, аскрипказ аконцертқәа ҩба, акамератәи авокалтәи циклқәеи асимфониақәеи дравторуп. Микаел Таривердиев иԥсҭазаара далҵит ԥхынгәы 25 1996 шықәса рзы. Абри агәалашәаратә мшы азы Sputnik Аԥсны акомпозитори ареспубликеи реимадара иалацәажәоит.
Бадраҟ Аҩӡба, Sputnik.
Микаел Таривердиев аиҳарак деицырдыруа далагеит акиносахьақәа "Семнадцать мгновений весны", "Ирония судьбы, или с легким паром", "Король-олень" амузыка анырзиҩ ашьҭахь. Пицундатәи ауахәама данаҭаа ашьҭахь ирҿиараҿы адаҟьа ҿыц хиртлеит.
Микаель Леон-иԥа есышықәса Пицунда иԥсы ишьон. Раԥхьаӡа акәны араҟоуп иахьиаҳаз усҟан зынӡа иқәыԥшыз Лиудмила Габриа-Галустиан лыбжьы. Уи инаҭаз анырра ашьапы анаркит ирҿиараҿы аетап ҿыц. Убасҟан, раԥхьаӡа акәны иҩит ауарӷан азы аконцерт "Кассандра".
"Микаел Аԥсны аԥеиԥш идыруазшәоуп, иныруазшәоуп ара ииҩуаз амузыка шыҟаз. Иҩныҵҟа иаҳауаз акәын анотақәа рахь ииаигозгьы" ҳәа еиҭалҳәоит акомпозитор иԥшәмаԥҳәыс Вера Таривердиева.
Аԥсны ииҩыз рацәаӡоуп. Еиҳаракгьы Аҟәа. Исҳәар ауеит ирҿиамҭақәа раӷьырак аброуп иахьиҩыз ҳәа — иинструменталтә концертқәа зегьы, аоперақәа ҩба, акино азы имузыкатә рҿиамҭақәа реиҳарак ҳәа лҳәоит лара.
Владимир Маиаковски иажәеинраалақәа ирылху ацикл иҩит Пицунда, 1959 шықәса рзы. Анотақәа роригинал нымхеит. Иаанхеит ичыбаҭаҵа нотатә шәҟәы.
Уаҟа иҟоуп абри аҩыза анҵамҭа: "Амшын аҟәараҟны оумашәа аусура агәаҳәара ацуп, аха ухала уаныҟоу акалашәа зегь агәхьаагара рыҵоуп. Ишԥарыдыркыларишь Москва изҩыз ацикыл". "Изакәу сзымдыруа џьара ак сҭахуп. Иеилыскаар исҭаху — сҭынчхап". "Заҟа ирацәоузеи улаԥш здызымхало аҳәсақәа. Рылаԥшқәа акгьы рҳәаӡом. Иҟалап сара згәы ҿыӷьуа уаҩԥагьак сиеԥшзар. Аамҭа 6.30. ҟалахьеит. Хәылбыҽхоуп".
Микаел Таривердиев дхәыҷаахыс Аҟәа идыруан. 70-тәи ашықәсқәа раан акомпозиторцәа рҟазаратә Ҩны "Лиле" ахь даалон. Усҟан ара аԥсшьара бзиа ирбон Родион Шьчедрини Маиа Плисецкаиеи.
Аԥсны иара ихаҭа иеиԥш иҭаацәа зегьы бзиа ирбоз ҭыԥхеит. Вера Таривердиева иазгәалҭоит ирҿиамҭақәа реиҳарак абра рхы шыҵырхыз.
1996 шықәса ԥхынгәы 25 рзы, Шәача, арҿиаратә Ҩны "Актиор" абарҵа дықәгыланы илаԥш Аԥсныҟа ирханы дыԥшуан Микаель.
"Абзиараз зҳәоз лаԥшын ари алаԥш. Ҵыхәтәантәи лаԥшын. Зны бзиа иибоз аҭыԥ лаԥшыла абзиараз ҳәа даԥырҵуан" ҳәа еиҭалҳәоит акомпозитор иԥҳәыс.
Иара убас шәаԥхьар ҟалоит:
- Таривердиева: Пицундатәи ауарӷан иадҳәалоуп Микаель иусура аетап ҿыц
-
Вера Таривердиева: Микаел ауарӷан азы музыка аҩра дахьалагаз Аԥсноуп